CHG บวก 3% โบรกฯมองกำไร Q2 นิวไฮ ชี้ “ตรวจ – รักษา” โควิดหนุน ชูเป้า 4.40 บ.
CHG บวก 3% โบรกแนะ “เก็งกำไร” อัพเป้าใหม่ 4.40 บ. มองกำไรไตรมาส 2 นิวไฮ แตะ 345 ลบ. คาดรายได้รวมทะลุ 1.70 พันลบ. ชี้ “ตรวจ - รักษา” โควิดหนุน
29 ก.ค. 2564


ผู้สื่อข่าวรายงานว่าวันนี้ (29 ก.ค. 2564) ราคาหุ้นบริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 11.17 น. อยู่ที่ระดับ 4.18 บาท เพิ่มขึ้น 0.14 บาท หรือ 3.47% ทำจุดสูงสุดที่ 4.20 บาท และทำจุดต่ำสุดที่ 4.08 บาท ด้วยมูลค่าการซื้อขาย 418.29 ล้านบาท

บริษัทหลักทรัพย์ เอเชีย เวลท์ จำกัด ระบุในบทวิเคราะห์ (29 ก.ค. 2564) โดยประเมินกำไรสุทธิไตรมาส 2/2564 อยู่ที่ 345 ล้านบาท เติบโต 123% จากงวดเดียวกันของปีก่อน และ 37% จากไตรมาสก่อน ทำสถิติ New High และคาดรายได้รวมอยู่ที่ 1,768 ล้านบาท เติบโต 54% จากงวดเดียวกันของปีก่อน และ 25% จากไตรมาสก่อน เป็นผลมาจากรายได้จากบริการเกี่ยวกับ COVID-19 เติบโต จากจำนวนผู้ติดเชื้อที่เพิ่มขึ้น ทั้งการตรวจคัดกรอง COVID-19 การรักษาผู้ป่วย COVID-19 และ Hospitel 
โดยอัตราการครองเตียงทั้งในโรงพยาบาลและ Hospitel ค่อนข้างเต็ม ส่งผลให้รายได้ผู้ป่วยเงินสดและรายได้ สปสช. เพิ่มขึ้นจากงวดเดียวกันของปีก่อนและจากไตรมาสก่อน ขณะที่รายได้โครงการประกันสังคมคาดว่าจะเพิ่มขึ้นจากงวดเดียวกันของปีก่อน แต่ทรงตัวจากไตรมาสก่อน จากจำนวนเคสที่ลดลงเล็กน้อย ด้านรายได้จากการบริหารโรงพยาบาลภาครัฐ (ศูนย์แพทย์ชุมชนเกาะล้านและโรงพยาบาลเมืองพัทยา) คาดอยู่ที่ 69 ล้านบาท เพิ่มขึ้นจากไตรมาส 1/2564 ที่ 57 ล้านบาท จากการรับรู้รายได้เต็มไตรมาส โดยอัตรากำไรขั้นต้นคาดอยู่ที่ 31.50% สูงกว่าไตรมาส 2/2563 ที่ 29% และไตรมาส 1/2564 ที่ 29.70% 
ทั้งนี้ทางฝ่ายวิจัยปรับกำไรสุทธิปี 2564 เพิ่ม 16% เป็น 1,347 ล้านบาท (จากเดิม 1,166 ล้านบาท) เพื่อสะท้อนผลการดำเนินงานที่ดีกว่าคาด จากรายได้เกี่ยวกับบริการ COVID-19 ทั้งการตรวจ คัดกรอง COVID-19 การรักษาผู้ป่วย COVID-19 และ Hospitel เนื่องจากจำนวนผู้ติดเชื้อที่เพิ่มขึ้นอย่างมีนัยสำคัญในเดือน ก.ค. รวมถึงในช่วงไตรมาส 4/2564 บริษัทจะรับรู้รายได้จากศูนย์หัวใจโรงพยาบาลสมุทรปราการ เป็นปัจจัยหนุนผลประกอบการ
อย่างไรก็ดีธุรกิจยังมีโมเมนตัมเชิงบวกต่อเนื่อง หนุนจากจำนวนผู้ติดเชื้อ COVID-19 ที่เพิ่มขึ้นอย่างมีนัยสำคัญ รวมถึงช่วง High Season ของธุรกิจในช่วงไตรมาส 3/2564 คาดผลการดำเนินงานทำสถิติ New High ต่อเนื่องจากไตรมาส 2/2564 ส่งผลให้ประเมินกำไรสุทธิปี 2564 เติบโต 54% จากงวดเดียวกันของปีก่อน แต่จะอ่อนตัวลง 6% จากงวดเดียวกันของปีก่อนในปี 2565 จากฐานกำไรที่สูงในปี 2564 อย่างไรก็ตามราคาหุ้นได้สะท้อนปัจจัยบวกแล้ว ทำให้ Upside จำกัด แนะนำ “เก็งกำไร” ให้ราคาเป้าหมายใหม่ 4.40 บาท (เดิม 3.90 บาท) อิงวิธี DCF (WACC อยู่ที่ 7% และ Terminal growth rate อยู่ที่ 3%)